Predkladacia správa

GALILEO je európsky družicový navigačný systém, ktorý bude ponúkať služby určené na verejné použitie, najmä na určovanie pozície, služby pre komerčné využitie, služby spojené so záchranou života - najmä v námornej, leteckej a železničnej doprave, služby pre  použitie orgánov štátnej a verejnej správy - napríklad pre políciu, colnú správu, pri krízových situáciách a vyhľadávacie a záchranné služby. Systém GALILEO bude pozostávať z 30 družíc umiestnených vo výške cca 24 000 km, čím by mal byť pokrytý celý povrch Zeme.
Program GALILEO má tri fázy - fáza vývoja a overovania (2002 až 2005), fáza budovania a inštalácie družíc a súvisiacich pozemských zariadení (2006 až 2007) a fáza komerčnej prevádzky (začiatok sa predpokladá v roku 2008), pričom celkové náklady sú odhadnuté na 3.200 mil. EUR.
Medzinárodná spolupráca je podstatným faktorom, ktorý umožní maximálny prínos z programu GALILEO. Koncom októbra 2003 bola uzatvorená dohoda medzi ES a jeho členskými štátmi a Čínskou ľudovou republikou o vzájomnej spolupráci. Táto dohoda naštartovala záujem ďalších tretích strán o spoluprácu pri rozvoji systému GALILEO. Dohoda o spolupráci, ktorá sa týka civilného globálneho navigačného satelitného systému (GNSS), medzi Európskym spoločenstvom a jeho členskými štátmi a Izraelom bola podpísaná v polovici roka 2004. Čoraz viac tretích krajín a regiónov sa pripája k programu a má teda záujem na jeho podpore a rozvoji. Dohoda ES a jeho členských štátov s USA o súbežnom prevádzkovaní európskeho systému GALILEO  a amerického systému GPS bola podpísaná v júni 2004.
Začiatkom júla 2004 požiadala Ukrajina o začatie rokovaní o dohode o spolupráci týkajúcej sa programov EGNOS/GALILEO. 
Ukrajina je jednou z ôsmich krajín, ktoré majú významné technologické skúsenosti v oblasti vesmírnych programov, ako aj dôležité výsledky v aplikáciách, vybavení, užívateľskom segmente a regionálnych technológiách satelitnej navigácie. Ukrajinský vesmírny priemysel patrí medzi svetovú špičku v oblasti koncepcie a výroby nosných rakiet a  kritických komponentov globálneho satelitného navigačného systému (GNSS). Od roku 2000 Ukrajina preukazuje záujem o európske projekty v oblasti GNSS a vypracovala vlastný príspevok k skúšobnej základni regionálneho systému EGNOS, predchodcu Galilea.
V októbri 2004 dostala EK mandát na začatie rokovaní o Dohode o spolupráci, ktorá sa týka civilného globálneho navigačného satelitného systému (GNSS), medzi Európskym spoločenstvom a jeho členskými štátmi a Ukrajinou. Na formálnych rokovaniach v Kyjeve 3. júna 2005 sa predstavitelia Komisie a Ukrajiny dohodli na obsahu a parafovali priloženú dohodu.
Dohoda bola vypracovaná na základe článkov 133 a 170, v spojení s prvou vetou prvého pododseku ods. 2 článku 300 Zmluvy o založení Európskeho spoločenstva.
Generálny sekretariát Rady EÚ listom CM 3849/05 z  28. októbra 2005 oznámil, že dohoda má byť podpísaná dňa 1. decembra 2005 v Kyjeve. Konečnú verziu dohody, s upraveným názvom, sme dostali 11. novembra 2005, teda v čase medzirezortného pripomienkového konania, s informáciou, že je potrebné splnomocniť veľvyslanca Stáleho zastúpenia Slovenskej republiky pri Európskej únii v Bruseli na podpísanie priloženej dohody. Podpis sa má uskutočniť 28. – 29. novembra 2005 v Bruseli. 
Predmetom dohody je podpora, koordinácia a rozšírenie spolupráce medzi EÚ a Ukrajinou na tvorbe civilného globálneho družicového navigačného systému. Dohoda je vedená v duchu vzájomnej výhodnosti, dodržiavania základných pravidiel riadenia tohto projektu, vzájomnej kooperácie, výmeny informácií a ochrany duševného vlastníctva.
	Dohoda sa dotýka všetkých aspektov civilného využitia GNSS systému GALILEO a stanovuje pravidlá a  rámce pre spoluprácu v oblasti výskumu a vývoja priemyselných aplikácií, štandardizácie, regulačných opatrení, frekvenčného spektra, výmeny informácií, bezpečnosti, obchodu a  finančného krytia kooperácie. Konkrétne prvky dohody, hlavne finančné príspevky Ukrajiny do projektu budú predmetom ďalších dohôd.
Dohoda sa podpisuje na obdobie 5 rokov  a po spoločnej dohode je možné predĺžiť ju.
Dohoda bude vyhotovená vo všetkých oficiálnych jazykoch EÚ, pričom všetky jazykové mutácie budú rovnako autentické.
Predkladaná dohoda nebude mať vplyv na zamestnanosť, životné prostredie, ani dodatočné nároky na štátny rozpočet. Takisto dohoda nemá vplyv na podnikateľské prostredie.
Predkladaná dohoda má charakter vládnej zmluvy, nezakladá priamo práva alebo povinnosti fyzických ani právnických osôb a nemá vplyv na právny poriadok Slovenskej republiky.